Josh Kestner

Joshua Kestner (s. 8. marraskuuta 1993 Huntsville, Alabama, Yhdysvallat) on yhdysvaltalainen jääkiekkoilija, joka pelaa Tšekin Extraligan HC Sparta Prahassa. Hän on pelipaikaltaan oikea laitahyökkääjä. Kestner laukoo oikealta.

Ura 
Kestner pelasi kaudella 2011–2012 NA3HL-junioriliigaa Flint Jr. Generalsissa, jonka jälkeen hän pelasi kaksi seuraavaa kautta Kanadassa GOJHL-junioriliigan Sarnia Legionnairesissa. Kaudella 2013–2014 Kestner oli tehoilla 40+30=70 joukkueen paras pistemies ja maalintekijä, kuten myös pudotuspeleissä tehoilla 6+2=8. Hän sijoittui koko runkosarjan maalipörssissä toiseksi edellään vain Chatham Maroonsin Kyle Brothers. Kestner valittiin kauden päätteeksi GOJHL:n läntisen konferenssin ensimmäiseen tähdistökentälliseen.

Vuodet 2014–2018 Kestner opiskeli Alabaman yliopistossa Huntsvillessä. Sophomore-vuotenaan 2015–2016 hän jakoi seitsemällä osumallaan joukkueensa sisäisen maalipörssin toisen sijan Max McHugh'n kanssa edellään Chad Brears. Kestner valittiin kauden päätteeksi WCHA:n akateemiseen tähdistökentälliseen. Junior-vuotenaan 2016–2017 hän oli tehoilla 9+13=22 UAH:n paras pistemies ja Kestner jakoi joukkueen sisäisen maalipörssin voiton Kurt Gosselinin kanssa. Senior-vuotenaan 2017–2018 hän jakoi tehoilla 24+8=32 koko WCHA:n maalipörssin voiton Pohjois-Michiganin Robbie Paynen kanssa ja Kestner voitti UAH:n sisäisen pistepörssin. Hänet valittiin kauden päätteeksi WCHA:n toiseen tähdistökentälliseen.

Viimeisen yliopistokautensa päätteeksi, maaliskuussa 2018 Kestner siirtyi loppukevääksi amatööritryout-sopimuksella AHL-joukkue Toronto Marliesiin. Hän pelasi siellä kolme runkosarjaottelua tehden yhden maalin. Kesäkuussa Kestner teki Marliesin kanssa vuoden mittaisen AHL-sopimuksen. Hän pelasi kauden 2018–2019 kuitenkin lähes kokonaan ECHL-joukkue Newfoundland Growlersin vahvuudessa, jossa Kestner pelasi 61 runkosarjaottelua tehopistein 22+27=49 ja 21 playoff-ottelua tehopistein 9+7=16. Hän voitti kauden päätteeksi liigan mestaruuden, Kelly Cupin. Kestner sai kauden aikana tililleen yhden AHL-ottelun. Heinäkuussa 2019 hän teki vuoden mittaisen sopimuksen AHL-joukkue Grand Rapids Griffinsin kanssa. NHL-varaamaton Kestner osallistui samana syksynä myös Detroit Red Wingsin harjoitusleirille. Hän pelasi kauden 2019–2020 lopulta kuitenkin kokonaan ECHL-joukkue Toledo Walleyessa. Kestner voitti koko liigan piste- ja maalipörssin tehoilla 33+40=73. Hän pelasi kauden aikana myös ECHL:n tähdistöottelussa. Kestner valittiin kauden päätteeksi liigan arvokkaimmaksi pelaajaksi ja ensimmäiseen tähdistökentälliseen.

Kestner siirtyi kaudeksi 2020–2021 vuoden mittaisella sopimuksella SM-liigajoukkue Turun Palloseuraan. Hän sijoittui tehoilla 24+25=49 koko liigan pistepörssissä toiseksi edellään vain HPK:n Petri Kontiola ja Lukon Daniel Audette. Kestner voitti myös SM-iigan voittomaalipörssin yhdeksällä osumallaan. Hänet palkittiin runkosarjan päätteeksi Veikkauksen Kultaisella kypärällä. Kestner jakoi myös tehoilla 6+4=10 koko pudotuspelien maalipörssin voiton Lukon Eetu Koivistoisen kanssa ja sijoittui pistepörssissä toiseksi hänen jälkeensä. Hän voitti kauden päätteeksi SM-hopeaa. Kestner valittiin SM-liigan tähdistökentälliseen.

Kaudeksi 2021–2022 Kestner siirtyi vuoden mittaisella sopimuksella KHL-seura Admiral Vladivostokin riveihin.

Kestner palasi kaudeksi 2022–2023 SM-liigaan ja hän siirtyi vuoden mittaisella sopimuksella Rauman Lukkoon. Jatkoaika.com-verkkolehden toimittaja Oskari Jokisen mukaan Kestnerin kausi oli kuitenkin kaukana siitä, mitä häneltä oli nähty aiemmin TPS:ssä. Kestner teki runkosarjassa vain tehot 10+14=24 ja Jokisen mukaan hän sortui usein turhiin jäähyihin.

Kaudeksi 2023–2024 Kestner siirtyi vuoden mittaisella sopimuksella Tšekin Extraligan HC Sparta Prahaan.

Muuta 
Kestnerin pikkuveli Mitch on pelannut maalivahtina Auburnin yliopistojoukkueessa.

Tilastot

Lähteet

Viitteet 

Yhdysvaltalaiset jääkiekkoilijat
Vuonna 1993 syntyneet
Elävät henkilöt